b'\n_START_ARTICLE_\nFrihetssenderen\n_START_PARAGRAPH_\nFrihetssenderen var en britisk radiostasjon for \xc2\xabsvart propaganda\xc2\xbb rettet mot det okkuperte Norge under andre verdenskrig._NEWLINE_Stasjonen ble drevet av Political Warfare Executive (PEW) fra et anlegg ved London. Den kringkastet stoff britiske myndigheter ikke \xc3\xb8nsket skulle spores til BBC eller andre offisielle kilder. Frihetssenderen hadde programmer p\xc3\xa5 norsk og ga inntrykk av \xc3\xa5 sende illegalt fra det okkuperte Norge. Budskapet var patriotisk og s\xc3\xb8kte \xc3\xa5 \xc3\xb8ke motstandsviljen hos folk i Norge._NEWLINE_F\xc3\xb8rste sending gikk p\xc3\xa5 luften 10. januar 1941 p\xc3\xa5 kortb\xc3\xb8lgen. Ved hjelp av flygeblad sluppet av RAF ble sendingene p\xc3\xa5 frekvensen 29,8 m gjort kjent for lyttere i Norge. Sendingene ga inntrykk av \xc3\xa5 komme fra ulike steder i Norge, p\xc3\xa5 stadig flukt fra Gestapo._NEWLINE_Sendingene gikk p\xc3\xa5 luften klokken 16.30 og varte 30 minutter. De ble popul\xc3\xa6re i Norge. Programmene var fiendtlig overfor nazistene, kollaborat\xc3\xb8rer og medl\xc3\xb8pere, kritiserte myndighetene og manglende motstandsvilje. Thomas Barman var ansvarlig for sendingene til Norge. Norske journalister skrev tekster til programmene. Blant de norske medarbeiderne var Axel Thorstad, tidligere London-korrespondent for Dagbladet._NEWLINE_Frihetssenderen brakte ogs\xc3\xa5 kritikk av den norske regjeringen i London. Regjeringen krevde derfor sent i 1941 slutt p\xc3\xa5 sendingene._NEWLINE_Ogs\xc3\xa5 fra Moskva ble det drevet denne typen \xc2\xabuoffisielle\xc2\xbb propagandasendinger under krigen, der fra Folkesenderen Norges Frihet.'